[image: image1.jpg]



ระเบียบองค์การบริหารส่วนตำบลกายูบอเกาะ
ว่าด้วยกองทุนหลักประกันสุขภาพองค์การบริหารส่วนตำบลกายูบอเกาะ
พ.ศ.2554
...................................................
ตามที่องค์การบริหารส่วนตำบลกายูบอเกาะร่วมกับสำนักงานหลักประกันสุขภาพแห่งชาติ(สปสช.)ได้จัดตั้งกองทุนหลักประกันสุขภาพในระดับท้องถิ่นหรือพื้นที่ขึ้น เพื่อให้การบริหารและการใช้จ่ายงบประมาณของกองทุนหลักประกันสุขภาพในระดับท้องถิ่นหรือพื้นที่เป็นไปด้วยความโปร่งใส มีประสิทธิภาพและบรรลุวัตถุประสงค์ตลอดจนมีระบบรองรับการดำเนินงาน คณะกรรมการบริหารกองทุนหลักประกันสุขภาพในระดับท้องถิ่น องค์การบริหารส่วนตำบลกายูบอเกาะจึงออกระเบียบไว้ดังนี้
ข้อ 1 ระเบียบนี้เรียกว่า “ระเบียบองค์การบริหารส่วนตำบลกายูบอเกาะ ว่าด้วยกองทุนหลักประกันสุขภาพองค์การบริหารส่วนตำบลกายูบอเกาะ
ข้อ 2 ระเบียบนี้ ให้ใช้บังคับตั้งแต่วันประกาศเป็นต้นไป
ข้อ 3 ให้นายกองค์การบริหารส่วนตำบลกายูบอเกาะรักษาการตามระเบียบนี้ และให้มีอำนาจตีความวินิจฉัยปัญหา เพื่อดำเนินการให้เป็นไปตามระเบียบนี้
ข้อ 4 ในระเบียบนี้
“องค์การบริหารส่วนตำบล” หมายความว่า องค์การบริหารส่วนตำบลกายูบอเกาะ
“กองทุนหลักประกันสุขภาพ” หมายความว่า กองทุนหลักประกันสุขภาพองค์การบริหารส่วนตำบลกายูบอเกาะ
“คณะกรรมการ” หมายความว่า คณะกรรมการบริหารกองทุนหลักประกันสุขภาพองค์การบริหารส่วนตำบลกายูบอเกาะ
“เขตตำบล” หมายความว่า พื้นที่ภายในเขตตำบลกายูบอเกาะ

“สถานบริการ” หมายความว่า สถานบริการสาธารณสุขของรัฐ ของเอกชน และของสภากาชาดไทย หน่วยบริการการประกอบโรคศิลปะสาขาต่างๆ และสถานบริการสาธารณสุขอื่นที่คณะกรรมการหลักประกันสุขภาพแห่งชาติกำหนดเพิ่มเติม
“หน่วยบริการ” หมายความว่า สถานบริการที่ได้ขึ้นทะเบียนไว้ตามกฎหมายหลักประกันสุขภาพแห่งชาติ
หมวด 1
วัตถุประสงค์ของกองทุนหลักประกันสุขภาพองค์การบริหารส่วนตำบลกายูบอเกาะ


ข้อ 5 ให้กองทุนหลักประกันสุขภาพอยู่ภายใต้การกำกับดูแลขององค์การบริหารส่วนตำบล โดยมีวัตถุประสงค์ดังต่อไปนี้


(1) เพื่อสนับสนุนและส่งเสริมการจัดบริการสาธารณสุข ของหน่วยบริการ หรือสถานบริการอื่น รวมทั้งสถานบริการทางเลือกในเขตตำบล สามารถเข้าถึงบริการสาธารณสุขได้อย่างทั่วถึงและมีประสิทธิภาพ ตามประเภทและขอบเขตของบริการสาธารณสุข ที่คณะกรรมการหลักประกันสุขภาพแห่งชาติกำหนด


(2) เพื่อส่งเสริมให้กลุ่มแม่และเด็ก กลุ่มผู้สูงอายุ กลุ่มผู้พิการ กลุ่มผู้ประกอบอาชีพที่มีความเสี่ยง และกลุ่มผู้ป่วยโรคเรื้อรังที่อยู่ในเขตตำบล สามารถเข้าถึงบริการสาธารณสุขได้อย่างทั่วถึงและมีประสิทธิภาพ ตามประเภทและขอบเขตของบริการสาธารณสุข ที่คณะกรรมการหลักประกันสุขภาพแห่งชาติกำหนด


(3) เพื่อสนับสนุนค่าใช้จ่ายให้กลุ่มประชาชน หรือองค์กรประชาชนในเขตตำบลจัดทำกิจกรรมเพื่อการสร้างเสริมสุขภาพ การป้องกันโรค หรือการฟื้นฟูสมรรถภาพร่างกาย ให้แก่ประชาชนในเขตตำบล


(4) เพื่อสนับสนุนค่าใช้จ่ายในการบริหาร หรือพัฒนากองทุนหลักประกันสุขภาพในเขตตำบลให้มีประสิทธิภาพ ทั้งนี้ต้องไม่เกินร้อยละสิบ ของค่าใช้จ่ายทั้งหมดของกองทุนหลักประกันสุขภาพในรอบปีงบประมาณนั้น และในกรณีที่มีความจำเป็นต้องใช้จ่ายเพื่อซื้อครุภัณฑ์ที่เกี่ยวข้องโดยตรง ครุภัณฑ์นั้นจะต้องมีราคาไม่เกินสองหมื่นบาท ต่อหน่วย


ข้อ 7 เงินหรือทรัพย์สินในกองทุนหลักประกันสุขภาพ ประกอบด้วย


(1) เงินค่าบริการสาธารณสุขที่ได้รับจากกองทุนหลักประกันสุขภาพแห่งชาติ ในส่วนของการสร้างเสริมสุขภาพและป้องกันโรค ตามที่คณะกรรมการหลักประกันสุขภาพแห่งชาติกำหนด


(2) เงินอุดหนุนหรืองบประมาณที่ได้รับการจัดสรรจากองค์การบริหารส่วนตำบล ในสัดส่วนไม่น้อยกว่าที่คณะกรรมการกองทุนหลักประกันสุขภาพแห่งชาติ กำหนด


(3) เงินสมทบจากประชาชน หรือชุมชน หรือกองทุนอื่นๆฃ


(4) รายได้อื่นๆ หรือทรัพย์สินที่ได้รับมาในกิจการของกองทุนหลักประกันสุขภาพ
หมวด 2
สมาชิกกองทุนหลักประกันสุขภาพในระดับองค์การบริหารส่วนตำบล


ข้อ 8 สมาชิกกองทุนหลักประกันสุขภาพแห่งชาติ ต้องมีคุณสมบัติดังต่อไปนี้


(1) มีภูมิลำเนาและมีชื่อในทะเบียนบ้านตามกฎหมายว่าด้วยการทะเบียนราษฎรในตำบลกายูบอเกาะ


(2) เป็นผู้พร้อมที่จะปฏิบัติตามระเบียบกองทุนหลักประกันสุขภาพในระดับท้องถิ่น

หมวด 3
คณะกรรมการบริหารกองทุนหลักประกันสุขภาพองค์การบริหารส่วนตำบลกายูบอเกาะ


ข้อ 9 ให้คณะกรรมการบริหารกองทุนหลักประกันสุขภาพ ประกอบด้วย


(1) ผู้อำนวยการโรงพยาบาลรามัน



เป็นที่ปรึกษากองทุน


(2) สาธารณสุขอำเภอรามัน



เป็นที่ปรึกษากองทุน


(3) นายกองค์การบริหารส่วนตำบลกายูบอเกาะ

เป็นประธานกรรมการ


(4) ผู้ทรงคุณวุฒิในเขตตำบล  จำนวนสองคน

เป็นรองประธาน


(5) สมาชิกสภาองค์การบริหารส่วนตำบลกายูบอเกาะ


     ที่สภา อบต.กายูบอเกาะ มอบหมาย จำนวนสองคน
เป็นกรรมการ


(6) หัวหน้าหน่วยบริการปฐมภูมิในเขตตำบล

เป็นกรรมการ


(7) อาสาสมัครสาธารณสุขชุมชนในเขตตำบล
     ที่คัดเลือกกันเอง  จำนวนสองคน


เป็นกรรมการ
(8) ผู้แทนชุมชนในเขตตำบลที่ประชาชนในชุมชน
     คัดเลือกกันเอง จำนวนไม่เกินห้าคน


เป็นกรรมการ
(9) ผู้แทนศูนย์ประสานงานหลักประกันสุขภาพประชาชน
     หรือศูนย์รับเรื่องร้องเรียนอิสระในเขตตำบล
     หน่วยละหนึ่งคน (ถ้ามี)



เป็นกรรมการ
(10) ปลัดอบต.กายูบอเกาะหรือเจ้าหน้าที่อื่นที่
      นายกอบต.กายูบอเกาะ มอบหมาย

         เป็นกรรมการและเลขานุการ
การคัดเลือกกรรมการตาม (7) และ (8) ให้องค์การบริหารส่วนตำบลจัดประชุมเพื่อให้บุคคลในแต่ละกลุ่มได้คัดเลือกกันเอง ด้วยวิธีการที่สมควร เพื่อให้ได้กรรมการตามจำนวนที่กำหนดไว้


การคัดเลือกกรรมการตาม (4) ให้กรรมการตาม (3) และ (5) ถึง (10) ประชุมคัดเลือกผู้ทรงคุณวุฒิในเขตตำบล ซึ่งมีความรู้ความสามารถเป็นที่ยอมรับ และเคารพนับถือของประชาชนในเขตตำบล จำนวนสองคน โดยให้คนหนึ่งเป็นรองประธานกรรมการคนที่หนึ่ง และอีกคนหนึ่งเป็นรองประธานกรรมการคนที่สอง


ให้องค์การบริหารส่วนตำบล แจ้งรายชื่อผู้ได้รับการคัดเลือกเป็นกรรมการ ให้สำนักงานหลักประกันสุขภาพแห่งชาติ ออกคำสั่งแต่งตั้งเป็นคณะกรรมการต่อไป


ข้อ 10 คณะกรรมการที่มาจากการคัดเลือกตามข้อ 9 (4) (7) และ (8) ให้มีวาระอยู่ในตำแหน่งคราวละสองปี


เมื่อครบกำหนดวาระตามวรรคหนึ่ง หากยังมิได้มีการคัดเลือกกรรมการขึ้นใหม่ ให้กรรมการซึ่งพ้นจากตำแหน่งตามวาระนั้น อยู่ในตำแหน่งเพื่อปฏิบัติหน้าที่ต่อไปจนกว่ากรรมการซึ่งได้รับการคัดเลือกใหม่เข้ารับหน้าที่


ในกรณีที่กรรมการตามวรรคหนึ่ง พ้นจากตำแหน่งก่อนครบวาระ ให้มีการดำเนินการคัดเลือกกรรมการประเภทเดียวกันแทน และให้ผู้ได้รับการคัดเลือกอยู่ในตำแหน่งเท่ากับวาระที่เหลือของ กรรมการซึ่งตนแทน


ข้อ 11 นอกจากการพ้นจากตำแหน่งตามวาระแล้ว กรรมการที่มาจากการคัดเลือกตามข้อ 9 (4) (7) และ (8) พ้นจากตำแหน่ง เมื่อ


(1) ตาย


(2) ลาออก


(3) ย้ายภูมิลำเนาออกนอกเขตตำบล


(4) เป็นคนไร้ความสามารถหรือเสมือนไร้ความสามารถ


(5) เป็นบุคคลล้มละลาย


ข้อ 12 การประชุมคณะกรรมการ ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดที่มีอยู่ จึงจะเป็นองค์ประชุม


ให้ประธานกรรมการเป็นประธานในที่ประชุม หากประธานกรรมการไม่มาหรือไม่อาจปฏิบัติหน้าที่ได้ ให้รองประธานกรรมการทำหน้าที่เป็นประธานในที่ประชุมได้ตามลำดับ


ในกรณีที่ประธานกรรมการ และรองประธานกรรมการ ไม่มาหรือไม่อาจปฏิบัติหน้าที่ได้ ให้กรรมการที่มาประชุมเลือกกรรมการคนหนึ่งเป็นประธานในที่ประชุม


การวินิจฉัยชี้ขาดของที่ประชุมให้ถือเสียงข้างมาก กรรมการคนหนึ่งให้มีเสียงหนึ่งเสียงในการลงคะแนน ถ้าคะแนนเสียงเท่ากัน ให้ประธานในที่ประชุมออกเสียงเพิ่มขึ้นอีกหนึ่งเสียงเป็นเสียงชี้ขาด
ข้อ 13  ให้มีการประชุมคณะกรรมการในปีหนึ่งๆ ต้องไม่น้อยกว่าสี่ครั้ง  กรรมการที่มาประชุมให้ได้รับเบี้ยประชุมครั้งละสองร้อยบาท และเบิกค่าพาหนะตามที่จ่ายจริงแต่ไม่เกินสามร้อยบาท
ข้อ 14 คณะกรรมการมีอำนาจหน้าที่ดังนี้
(1) บริหารจัดการกองทุนหลักประกันสุขภาพ  ให้เป็นไปตามวัตถุประสงค์ของกองทุนหลักประกันสุขภาพ
(2) รับผิดชอบการรับเงิน การจ่ายเงิน การเก็บรักษาเงินและการจัดทำบัญชีเงินหรือทรัพย์สินในกองทุนหลักประกันสุขภาพให้เป็นไปตามที่ สำนักงานหลักประกันสุขภาพแห่งชาติกำหนด
(3) ดำเนินการให้ประชาชนกลุ่มเป้าหมายต่างๆ ในความรับผิดชอบสามารถเข้าถึงบริการสาธารณสุขทั้งที่บ้าน ในชุมชนหรือหน่วยบริการได้อย่างทั่วถึงและมีประสิทธิภาพ
(4) จัดทำข้อมูลและแผนดำเนินงานที่เกี่ยวกับปัญหาสาธารณสุข กลุ่มเป้าหมายและหน่วยบริการต่างๆ ที่เกี่ยวข้อง
(5) จัดทำสรุปผลการดำเนินงาน บัญชีการรับจ่ายเงิน และเงินคนเหลือของบัญชีเงินกองทุนหลักประกันสุขภาพ แล้วนำเสนอรายงานเข้าสำนักงานหลักประกันสุขภาพแห่งชาติ และเทศบาลทุกไตรมาสภายในสามสิบวันนับตั้งแต่วันสิ้นไตรมาส โดยรายงานเมื่อสิ้นปีงบประมาณภายในเดือนธันวาคมของทุกปี
(6) อนุมัติแผนการเงินกองทุนหลักประกันสุขภาพ
(7) ให้ความเห็นชอบแผนการดำเนินงานหรือโครงการกองทุนหลักประกันสุขภาพ
(8) แต่งตั้งคณะอนุกรรมการหรือคณะทำงาน เพื่อดำเนินงานที่เกี่ยวข้อง ได้ตามความจำเป็นต่อนายกองค์การบริหารส่วนตำบลกายูบอเกาะ การแต่งตั้งอนุกรรมการหรือคณะทำงานให้ทำเป็นประกาศของตำบล
ข้อ 15 การประชุมของคณะอนุกรรมการ หรือคณะทำงานให้มีการประชุมตามความจำเป็นหรือความเหมาะสมของภารกิจที่ได้รับมอบหมาย
ให้นำความในข้อ 11 มาบังคับใช้กับการประชุม วิธีการประชุมและคณะอนุกรรมการ หรือคณะทำงานโดยอนุโลม
อนุกรรมการ หรือผู้ได้รับแต่งตั้งเป็นคณะทำงานที่ประชุม ให้ได้รับเบี้ยประชุมครั้งละสองร้อยบาท
ข้อ 16 ในการประชุมคณะอนุกรรมการ หรือคณะทำงานทุกครั้งต้องจัดทำรายงานการประชุม เพื่อรายงานต่อที่ประชุมคณะกรรมการ ในโอกาสแรกที่มีการประชุมคณะกรรมการ
หมวด 4
การรับเงิน การจ่ายเงิน การเก็บรักษาเงิน และการจัดทำบัญชีเงินหรือทรัพย์สินในกองทุนหลักประกันสุขภาพองค์การบริหารส่วนตำบลกายูบอเกาะ
ข้อ 17 บรรดาเงินรายรับของกองทุนหลักประกันสุขภาพ ให้นำส่งเข้าบัญชีกองทุนหลักประกันสุขภาพ ที่เปิดบัญชีไว้กับธนาคารเพื่อการเกษตรและสหกรณ์การเกษตร (ธ.ก.ส.) ประเภทบัญชีเงินฝากออมทรัพย์ ชื่อบัญชี “กองทุนหลักประกันสุขภาพองค์การบริหารส่วนตำบลกายูบอเกาะ อำเภอรามัน จังหวัดยะลา” 
ให้คณะกรรมการมอบหมายให้ประธานกรรมการและกรรมการอื่นอีกสามคน มีอำนาจลงนามร่วมกัน ในการเปิดบัญชีและเบิกจ่ายเงินจากบัญชีที่เปิดไว้กับธนาคาร ตามจำนวนที่คณะกรรมการการกำหนด
ข้อ 18 การรับเงินกองทุนหลักประกันสุขภาพ ให้ออกใบเสร็จรับเงินในนามของกองทุนหลักประกันสุขภาพองค์การบริหารส่วนตำบลกายูบอเกาะ ให้แก่ผู้ชำระเงินทุกครั้ง เว้นแต่การรับเงินค่าบริการสาธารณสุขที่ได้รับจากกองทุนหลักประกนสุขภาพแห่งชาติ และเงินอุดหนุนหรืองบประมาณที่ได้รับการจัดสรรจากตำบล หรือการรับเงินทางธนาคารให้ใช้สำเนาใบนำฝากเงินของธนาคารเป็นหลักฐาน หรือใช้หลักฐานอื่นที่คณะกรรมการเห็นสมควรก็ได้
ข้อ 19 ให้คณะกรรมการมอบหมายให้กรรมการคนหนึ่งหรือหลายคนเป็นผู้รับผิดชอบในการรับเงิน และนำส่งเงินเข้าบัญชีกองทุนประกันสุขภาพภายในสามวันทำการนับแต่วันที่ได้รับเงิน


ข้อ 20 คณะกรรมการอาจสั่งจ่ายเงินกองทุนหลักประกันสุขภาพ ภายใต้กรอบแผนงาน หรือโครงการ หรือกิจกรรมที่คณะกรรมการอนุมัติ ดังนี้


(1) สนับสนุนงบประมาณเป็นรายปีแก่หน่วยบริการในเขตตำบล


(2) สนับสนุนค่าใช้จ่ายให้แก่หน่วยบริการหรือสถานบริการอื่น หรือสถานบริการทางเลือก เพื่อให้กลุ่มแม่และเด็ก กลุ่มผู้สูงอายุ กลุ่มผู้พิการ กลุ่มผู้ประกอบอาชีพที่มีความเสี่ยงและกลุ่มผู้ป่วยโรคเรื้อรังที่อยู่ในเขตตำบล สามารถเข้าถึงบริการสาธารณสุขในด้านการสร้างเสริมสุขภาพ การป้องกันโรค การฟื้นฟูสมรรถภาพ และการรักษาพยาบาลระดับปฐมภูมิเชิงรุกในเขตตำบลได้อย่างทั่วถึงและมีประสิทธิภาพ อย่างน้อยตามประเภทและขอบเขตของบริการสาธารณสุขที่คณะกรรมการหลักประกันสุขภาพแห่งชาติกำหนด


(3) สนับสนุนค่าใช้จ่ายให้กลุ่มประชาชนหรืองค์กรประชาชน ในเขตตำบลจัดทำกิจกรรมเพื่อสร้างเสริมสุขภาพ การป้องกันโรค หรือการฟื้นฟูสมรรถภาพให้แก่ประชาชนในเขตตำบล


(4) สนับสนุนค่าใช้จ่ายเพื่อบริการ หรือพัฒนากองทุนหลักประกันสุขภาพ ให้มีประสิทธิภาพและจ่ายค่าตอบแทนกรรมการที่เข้าประชุมไม่เกินคนละสองร้อยบาทต่อครั้ง ทั้งนี้ต้องไม่เกินร้อยละสิบ ของค่าใช้จ่ายทั้งหมดของกองทุนหลักประกันสุขภาพในรอบปีงบประมาณ นั้น


(5) การจัดซื้อครุภัณฑ์ที่มีความจำเป็นต้องใช้เพื่อการบริหารจัดการ หรือตามวัตถุประสงค์ของกองทุนหลักประกันสุขภาพ ครุภัณฑ์นั้นจะต้องมีราคาไม่เกินสองหมื่นบาทต่อหน่วย


(6) ค่าใช้จ่ายอื่นๆ ได้แก่ ค่าจ้างบุคคลภายนอก ค่าวัสดุ ค่าใช้สอย ค่าสาธารณูปโภค


ข้อ 21 วิธีการจ่ายเงินกองทุนหลักประกันสุขภาพให้จ่ายได้ ดังนี้


(1) จ่ายเป็นเงินสด หรือเช็ค หรือตั๋วแลกเงิน หรือธนาณัติ


(2) จ่ายทางธนาคารหรือทางอื่นที่คณะกรรมการกำหนด


ข้อ 22 การจ่ายเงินตามข้อ 21 ให้จ่ายในนามของผู้มีสิทธิรับเงิน ถ้าผู้มีสิทธิรับเงินไม่สามารถรับเงินด้วยตนเอง  จะมอบอำนาจให้ผู้อื่นเป็นผู้รับเงินแทนก็ให้กระทำได้



ข้อ 23 การจ่ายเงินกองทุนหลักประกันสุขภาพ โดยปกติต้องมีหลักฐานการจ่ายที่เป็นใบเสร็จรับเงิน หรือหลักฐานการนำเงินเข้าบัญชีเงินฝากที่ธนาคารของผู้มีสิทธิรับเงิน หรือหลักฐานการรับเงินอย่างอื่นที่คณะกรรมการกำหนด เก็บไว้เพื่อการตรวจสอบ

ข้อ 24 อำนาจการอนุมัติเบิกจ่ายเงินกองทุน ให้เป็นไปตามข้อกำหนดดังนี้


(1) วงเงินไม่เกินห้าหมื่นบาท ให้ประธานกรรมการเป็นผู้อนุมัติเบิกจ่าย และนำเสนอต่อคณะกรรมการเพื่อทราบในที่ประชุมครั้งต่อไป


(2) วงเงินเกินห้าหมื่นบาทขึ้นไป ให้คณะกรรมการเป็นผู้อนุมัติเบิกจ่าย


ข้อ 25 การจ่ายเงินกองทุน โดยวิธีการออกเช็คให้แก่บุคคลใด ให้ถือปฏิบัติดังนี้


(1) ขีดเส้นตรงหลังชื่อ สกุล หรือบริษัท หรือชื่อห้างหุ้นส่วน หรือชื่อผู้มีสิทธิรับเงินจนชิดคำว่า “หรือผู้ถือ” หรือ “ตามคำสั่ง” แล้วแต่กรณี โดยมิให้การเขียนหรือพิมพ์บุคคลเพิ่มเติมได้อีก


(2) ขีดฆ่าคำว่า “หรือตามคำสั่ง” หรือ “หรือผู้ถือ” ออก


(3) เขียน หรือพิมพ์จำนวนเงินในเช็คที่เป็นตัวอักษรให้ชิดคำว่า “จำนวนเงิน” หรือขีดเส้นหน้าของจำนวนเงินที่เขียน หรือพิมพ์โดยมิให้มีช่องว่าที่จะเขียน หรือพิมพ์จำนวนเงินเพิ่มได้อีก


ข้อ 26 การจ่ายเงินกองทุนทุกครั้ง ต้องมีหลักฐานการจ่ายที่เป็นใบเสร็จรับเงินจากผู้รับเงิน หรือหลักฐานการนำเงินเข้าบัญชีเงินฝากของผู้รับเงินที่ธนาคารออกให้ หรือที่ผ่านระบบธนาคารแล้ว หรือหลักฐานการรับเงินจากผู้รับเงินที่คณะกรรมการกำหนดเก็บไว้เพื่อการตรวจสอบ


ข้อ 27 การจ่ายเงินกองทุนให้แก่บุคคลใด ซึ่งตามลักษณะไม่อาจเรียกใบเสร็จรับเงินได้ ให้ผู้จ่ายเงินทำใบสำคัญรับรองการจ่ายเงินตามแบบและรายการ ที่คณะกรรมการกำหนดไว้เป็นหลักฐานเพื่อการตรวจสอบด้วย


ข้อ 28 กรณีที่มีความจำเป็น คณะกรรมการอาจมอบหมายให้กรรมการคนหนึ่งหรือหลายคน เก็บรักษาเงินสดไว้เพื่อสำรองจ่ายภายในวงเงินหนึ่งหมื่นบาทต่อวัน


ข้อ 29 การจัดทำบัญชีทางการเงินของกองทุนหลักประกันสุขภาพ ให้ใช้แนวทางดังต่อไปนี้


(1) ให้จัดทำบัญชีและทะเบียนรายรับ รายจ่าย ตามแบบระบบบัญชีของเทศบาลโดยอนุโลม


(2) ให้แยกระบบบัญชีกองทุนหลักประกันสุขภาพ เป็นเอกเทศออกจากระบบบัญชีของเทศบาล


(3) รอบระยะเวลาบัญชีของกองทุนหลักประกันสุขภาพ ให้ถือตามปีงบประมาณของทางราชการ


ข้อ 30 ให้ประธานกรรมการจัดให้มีการทำรายงานบัญชี และการเงินของกองทุนหลักประกันสุขภาพ เป็นประจำทุกเดือน เพื่อเสนอต่อที่ประชุมคณะกรรมการในการประชุมครั้งต่อไป


รูปแบบการจัดทำรายงานตามวรรคแรก ให้เป็นไปตามที่คณะกรรมการกำหนด




ประกาศ ณ วันที่  8 มีนาคม พ.ศ. 2554
                                                                อาสมี   เซะบากอ





             (นายอาสมี   เซะบากอ)




           ประธานกรรมการกองทุนหลักประกันสุขภาพฯ/
   




    นายกองค์การบริหารส่วนตำบลกายูบอเกาะ

